text: Skalt tú byggja ella umvæla hús?
  Føroyskt tilfar til børn um umhvørvi og burturkast
text: #000000
text: Skalt tú byggja ella umvæla hús?
text: #000001
text: Føroyskt tilfar til børn um umhvørvi og burturkast
text: #000002
text: Vága kommuna ynskir at endurnýta sum mest
text: #000004
text: – Tað er gleðiligt at síggja, at fólk eru vorðin raskari at skilja og hugsa meir “endurnýtslu”, sigur Tina Kajsdóttir, sum passar Umhvørvisplássið í Vága kommunu.
  Í trý ár hevur Tina tikið sær av Umhvørvisplássinum í Vága kommunu. Hetta er parttíðararbeiði, og hon gleðist um at koma út úr skrivstovuni, har hon eisini arbeiðir.
  – Áhugin kom, tí at pápi passaði tað gamla ruskplássið í Miðvági. Tá var eg ofta við honum. Eg havi eisini avloyst onkuntíð, og fyri trimum árum síðani varð eg spurd um at taka hesa uppgávuna á meg at passa Umhvørvisplássið, sigur Tina.
  Síðani Tina byrjaði, hevur hon millum annað lagt dent á at gera meiri við endurnýtslu og skiljing.
text: #000005
text: – Nú hava vit eitt reint umhvørvispláss, har vit royna at endurnýta sum mest, og har góðir møguleikar eru at skilja, sigur Tina.
  Á Umhvørvisplássinum eru umframt bingjur til tað, ið brennur, bingjur til papp/papír, timbur, jarn og tilfar frá urtagørðum.
  Kassar eru eisini til elektronikk, teldur v.m., máling, akkumulatorar, vandamikið burturkast, káplar, kopar, ljósrør og spreydósir. Tangi er til spillolju, stórsekkur til tað, ið skal tyrvast, og stað er at seta køliskáp og frystarar.
  Allar greinar verða kvarnaðar, og borgarar kunnu ókeypis fáa sær flis. Trolhúsið hjá kommununi er tætt við, og har verður kvørnin goymd.
  Blái Krossur hevur eisini eina bingju standandi á Umhvørvisplássinum, har til ber at seta góðar møblar og onnur brúksting. Hetta verður so selt bíliga í handlum hjá Bláa Krossi.
text: #000006
text: – Eg havi spurt meg fyri nakrar ferðir hjá IRF, hvussu tað ymiska skal skiljast, og hvat skal í hvønn kassa. Starvsfólkið hjá IRF hevur verið sera hjálpsamt, og vit hava nú skipað hetta eftir teimum vegleiðingum, ið eru. Borgarar her í kommununi hava góðar møguleikar at skilja og at endurnýta, sigur Tina.
  Umhvørvisplássið er á kajøkinum í Miðvági. Tað er avhegnað, bilar koyra inn í einum enda og útaftur í hinum endanum. Alt er væl skeltað.
text: #000007
text: Í næstan tvey ár hevur Vága kommuna havt eina royndarverkætlan, har fýra ungir dreingir á skift, tveir í senn hvørja viku, hava verið á Umhvørvisplássinum, og teir hava so vegleitt og hjálpt fólki at fingið ruskið og tað, ið skal endurnýtast, í rætt stað.
  – Hetta er ein sera góð skipan. Skilt verður á rættan hátt, og fólk eru glað fyri at fáa hjálp til at bera, sigur Tina.
  Borgarstjórin, Eyðdis Hartmann Joensen, er eisini væl nøgd við skipanina.
  – Teir ungu dreingirnir gera eitt gott arbeiði. Og tað ger Tina eisini. Fólk eru sera glað fyri at fáa vegleiðing og hjálp, og tey rósa starvsfólkunum. Politiskt hava vit ikki ætlanir um at broyta hesa skipanina, sigur Eyðdis.
text: #000008
text: Nakrar kommunur hava keypt sær trýstbingjur, sum trýsta ruskið saman í bingjuni, so at meira fæst í hvørja bingju. Um tílíkar bingjur koma í Vága kommunu, er ikki greitt enn.
  – Hatta er eitt mál, ið ikki hevur verið uppi at vent her, ta tíð, eg havi verið í kommununi. Men vit kunnu taka tað upp, og so mugu vit raðfesta, hvat loysir seg best, sigur Eyðdis.
text: #000009
text: IRF fegnast um, at Vága kommuna hevur eina góða og sera væl skipaða endurnýtslu.
  Les meira um, hvussu ein kommuna kann skipa sína endurnýtslu, við at trýsta her.
text: #000010